Fragmen

***Fragmen*** (Jawi: فراڬمن) ialah album studio ke-17 dan album bahasa Melayu ke-16 oleh penyanyi, Datuk Siti Nurhaliza. Album ini dilancarkan pada 30 Jun 2014 secara fizikal oleh Universal Music Malaysia dengan kerjasama syarikat milknya, Siti Nurhaliza Productions. Secara liriknya, kebanyakan lagu dalam album ini adalah berdasarkan kehidupan dan pengalamannya. Pembikinan album ini telah menyaksikan kerjasama antara penggubah, penulis lirik dan penerbit dari Malaysia dan Indonesia.

Fragmen mempertaruhkan empat single untuk pasaran Malaysia, "Lebih Indah", "Jaga Dia Untukku", "Terbaik Bagimu" dan "Seluruh Cinta". Pada 2014, “Lebih Indah” menerima dua pencalonan di Anugerah Muzik Dunia 2014 menerusi kategori Lagu Terbaik Dunia dan Video Muzik Terbaik Dunia. Pada 17 Oktober 2014, “Lebih Indah” melayakkan Siti memenangi kategori Artis Terbaik (Wanita) dan Lagu Terbaik (Malaysia) di Anugerah Planet Muzik 2014. Pada 21 Oktober, *Fragmen* dan single-singlenya telah dicalonkan dalam enam kategori berlainan di Anugerah Industri Muzik. Pada 6 Disember, “Lebih Indah” dan *Fragmen* juga melayakkan beliau memenangi kategori Persembahan Vokal Terbaik Dalam Lagu (Wanita) dan Album Terbaik di anugerah yang sama. Kemenangannya untuk “Lebih Indah” menandakan kali ke-12 Siti memenangi kategori Persembahan Vokal Terbaik Di Dalam Lagu (Wanita).

Album ini telah dilancarkan secara rasminya di Indonesia pada 21 Oktober 2014. Runut tambahan, sebuah lagu duet bersama Cakra Khan, “Seluruh Cinta” telah dilancarkan sebagai single pertama album ini untuk pasaran Indonesia pada hari yang sama.

Sehingga 27 Ogos 2014, album ini telah menerima pengiktirafan Platinum selepas dipasarkan sebanyak 10,000 salinan. Lebih kurang 3 bulan kemudian, *Fragmen* dianggarkan telah dijual sekitar 50,000 salinan.

## Latar belakang dan rakaman

*Fragmen* ialah album pertama Siti Nurhaliza hasil kerjasama antara syarikat miliknya, Siti Nurhaliza Productions dan Universal Music Malaysia sejak Julai 2011. Penerbitan album ini bermula pada Oktober 2012 dengan pelancaran single "Galau" pada 11 Januari 2013. Walaupun dilancarkan secara digital pada Januari 2013, Galau dipersembahkan semasa konsert Dato' Siti Nurhaliza - Live in Kuantan pada November 2012. Bagaimanapun, apabila *Fragmen* dilancarkan pada 30 Jun 2014, "Galau" telah digugurkan daripada senarai runut terakhir. Menurut pengurusannya, pelancaran "Galau" hanya untuk tujuan promosi untuk memperkenalkan usaha kerjasama antara Siti Nurhaliza Productions (SNP) dan Universal Music Malaysia kepada umum dan tidak sesuai dimuatkan dalam album ini kerana kelainan hala tuju muzik.

Pada 15 Mei,  single pertama album ini, “Lebih Indah” telah dipersembahkan semasa rakaman rancangan khas 90 minit sempena Hari Raya Aidilfitri bersama TV2, Konsert Sanggar Lebaran Dato’ Siti Nurhaliza. Rancangan ini disiarkan selepas itu, pada 8 Ogos. Dirakamkan pada 2013, lagu ini dikatakan mencerminkan emosinya apabila menjaga suaminya yang terlibat dalam kemalangan motosikal di New Zealand pada Disember 2012.

Pada bulan Julai, Pengarah A&R Universal Music Malaysia, Mujahid Abd Wahab mendedahkan bahawa kos penerbitan keseluruhan yang telah dibelanjakan Universal untuk album ini mencecah hampir RM 200,000. Menurut Mujahid, "Kerjasama yang dijalin Universal Music Malaysia bersama Siti tidak melihat dari sudut perolehan semata-mata sebaliknya ia lebih daripada itu. Pihak Universal Music Malaysia sanggup mengeluarkan belanja besar untuk pembikinan album terbaru Siti memandangkan dia [i]alah aset negara. Sebagai penyanyi terbaik, sudah tentu albumnya harus setaraf dengan statusnya." RM 200,000 dikatakan hanya meliputi kos pengeluaran album sahaja.

Dalam proses penciptaan album, album itu menyaksikan kerjasama pemuzik, penggubah dan juruteknik dari pelbagai negara. Proses *'mastering*' album ini dilakukan oleh Sterling Sound Studio di New York. Ade Govinda, penggubah muzik dari Indonesia yang menyumbang "Terbaik Bagimu", juga salah satu penerbit untuk album.

Daripada sembilan lagu yang dimuatkan dalam album ini, tiga daripadanya ("Mula dan Akhir", "Sanubari" dan "Membunuh Benci")   yang dipilih daripada kerjasama beliau dengan Bengkel Cipta Ekspres Badan Pelindung Hak Cipta Karyawan Malaysia pada 25 April 2013.  Semasa bengkel itu diadakan, 10 pencipta lagu dan penulis lirik 10 yang dipilih diberi tiga hari untuk mencipta 10 lagu, sebelum mereka dibentangkan kepada Siti agar beliau menilai kesesuaian lagu-lagu tersebut untuk dimuatkan dalam albumnya. Bengkel ini menandakan kali kedua Siti bekerjasama dengan MACP untuk mencari bahan-bahan baru untuk album sejak album tradisional terakhir, *[[Lentera Timur]]*.

Asalnya dimuatkan sebagai runut kesepuluh untuk album ini, "Seluruh Cinta", duet dengan penyanyi Indonesia, Cakra Khan tidak dimasukkan dalam suntingan akhir album. Lagu yang dirakamkan dalam tempoh tiga jam pada 29 Mei 2014 di My Music, Jakarta Selatan, Indonesia kemudian didedahkan oleh pengurusan Siti sebagai penjadian sebuah projek yang berlainan, walaupun kemungkinan kemasukannya sebenarnya dipertimbangkan. Lagu ini akhirnya dimasukkan ke dalam versi Indonesia bagi album *Fragmen* apabila ia dilancarkan dan dikeluarkan secara rasmi pada 21 Oktober 2014.

## Karya seni dan tajuk

Dirakamkan oleh Bustamam Mokhtar, kulit album menggambarkan Siti menggayakan busana hitam. Beliau menjelaskan busana hitam pilihan beliau sebagai "Selain hasil perbincangan bersama pihak yang terbabit dalam penghasilan kulit album, Siti memilih hitam kerana ia warna kesukaan Siti dan amat sesuai dengan gaya elegan yang Siti kehendaki."  Album ini juga menandakan kulit album pertama beliau di mana beliau mengenakan tudung. Beliau menjelaskan:"Ini kali pertama kulit album yang merakam saya berhijab. Walaupun berhijab, saya inginkan kelainan dan dalam masa yang sama imej yang ditampilkan itu sesuai dengan elemen pop yang ada dalam album ini. Sebab itu, saya sengaja memilih warna hitam sepenuhnya untuk pakaian kerana hitam nampak elegan." 

Dipilih oleh kakak iparnya, Rozi Abdul Razak, menurut Siti, tajuk album ini dikatakan "menggambarkan sebahagian daripada kisah, cerita dan peristiwa hidup sehari-hari."

## Pelancaran dan promosi
Sebelum pelancaran rasminya pada 21 Julai, album itu dikeluarkan dalam bentuk fizikal dan digital pada dua tarikh yang berasingan. Salinan fizikal album ini dikeluarkan pada 30 Jun, manakala versi digital album ini dikeluarkan pada 14 Julai 2013. Album beliau telah dilancarkan secara rasmi di Le Méridien, Kuala Lumpur pada 21 Julai. Selain pelbagai persembahan lagu-lagu beliau untuk beberapa kali, beliau juga mengadakan beberapa sesi perjumpaan untuk mempromosikan Fragmen untuk kedua-dua peminat Malaysia dan Singapura pada 24 Ogos (Pavilion Kuala Lumpur), 25 September (Universiti Teknologi Malaysia) dan 17 Oktober 2014 (Tampines Mall),Singapura.

Pada 21 Oktober 2014, versi Indonesia album Fragmen telah dilancarkan secara rasmi dan dikeluarkan di Artotel, Jakarta Tengah dengan runut tambahan, duet dengan Cakra Khan, "Seluruh Cinta". Semasa lawatan beliau untuk mempromosikan album beliau, Siti muncul beberapa hari berturut-turut dalam pelbagai program berasaskan hiburan Indonesia seperti program-program radio dan saluran televisyen termasuk "Persembahan Cinta 23" di (MNCTV), "DahSyat"  dan "Superstars"  di RCTI, "Inbox" di SCTV, "Ada Ada Aja" di Global TV dan "Sarah Sechan" di NET..

### Persembahan secara langsung
"Lebih Indah" ialah single rasmi daripada album ini yang pertama dilancarkan sebagai pelancaran digital di ITunes pada 31 Ogos 2013. Sebelum pelancaran rasminya, lagu ini dipersembahkan semasa rakaman rancangan televisyen khas sempena Hari Raya Aidilfitri 2013, Konsert Sanggar Lebaran Dato’ Siti Nurhaliza pada 15 Mei.  Kemudian, ia dipersembahkan sekali lagi semasa konsert Siti Nurhaliza dalam Simfoni pada 5-7 Julai di Dewan Filharmonik Petronas.  Pada bulan Ogos, sekali lagi sempena Aidilfitri, beliau menyanyikan lagu Lebih Indah versi ‘*unplugged*’ dalam satu rancangan televisyen khas sempena Hari Raya, “Stailista Unplugged” yang bersiaran pada 8 Ogos di TV9.  Pada 5 Disember, beliau menyanyikan lagu ini semasa Anugerah Televisyen Asia 2013 di Resorts World Sentosa, Singapura.  Pada 14 Disember, sebagai artis yang mengadakan persembahan, beliau memperdendangkan Lebih Indah sempena Anugerah Industri Muzik ke-20. Seminggu kemudian, pada 20 dan 21 Disember, beliau menyanyikan lagu ini selama dua hari berturut-turut semasa konsert amal, “Konsert Destini” yang dianjurkan oleh Yayasan Destini Anak Bangsa (YDAB) dan Universiti Teknologi MARA (UiTM). Pada 4 Januari 2014,  sebagai salah seorang artis semasa pelancaran Tahun Melawat Malaysia 2014, beliau menyanyikan lagunya diikuti oleh sebuah lagu duet bersama Hafiz Suip dengan lagu bertajuk “Muara Hati”. Lagu ini juga dipersembahkan semasa persembahan Minggu Setiausaha selama 2 hari, “Lebih Indah Bersama Siti Nurhaliza” pada 15 dan 16 April.

“Jaga Dia Untukku” ialah single kedua album Fragmen yang dilancarkan pada 4 Mei 2014.  Lagu ini dipersembahkan semasa konsert amal beliau selama dua hari, Dato’ Siti Nurhaliza Live In Concert - Where The Heart Is di Dewan Plenari, Pusat Konvensyen Kuala Lumpur pada 8 dan 9 Februari. Untuk pelancaran di radio, Hot FM menjadi stesen radio pertama di Malaysia yang menyiarkan lagu ini secara eksklusif untuk pendengar Malaysia pada 2 Mei. Ia juga dipersembahkan semasa Anugerah Planet Muzik 2014. 

“Terbaik Bagimu” ialah single ketiga album ini yang telah dipersembahkan semasa konsert Dato’ Siti Nurhaliza Live In Singapore pada 12 April 2014.  Ia juga dipersembahkan beberapa kali semasa lawatannya ke Indonesia untuk mempromosikan album Fragmen versi Indonesia termasuk - “Persembahan Cinta 23” (MNCTV) pada 12 Oktober 2014, “dahSyat”  dan “Superstars” di RCTI (21 Oktober), “Inbox” di SCTV (22 Oktober) dan “Sarah Sechan” di NET..

“Seluruh Cinta” telah dipersembahkan secara langsung oleh Siti dan Cakra semasa rancangan khas MNCTV sempena ulang tahunnya ke-23, “Persembahan Cinta 23” pada 20 Oktober 2014. Lagu yang sama dipersembahkan selama beberapa hari berturut-turut di beberapa rancangan hiburan dan saluran televisyen Indonesia, termasuk “dahSyat” di RCTI (21 Oktober)  dan “Ada Ada Aja” di Global TV (22 Oktober). Seluruh Cinta juga dipersembahkan secara langsung semasa rakaman rancangan bual bicara satu jam oleh Sarah Sechan di saluran NET. yang bersiaran pada 1 November 2014.

## Single
* Single pertama album ini, “Lebih Indah” dilancarkan pada 31 Ogos 2013. Lagu ini diceritakan oleh Siti sebagai ‘mengabadikan semangat dan berkongsi perasaan saat menjaga suaminya’ yang beliau terpaksa hadapi apabila menjaga suaminya yang terlibat dalam kemalangan motosikal di New Zealand pada November 2012. Dibintangi oleh Zain Saidin, Chacha Maembong dan Ari, video muziknya dipilih sebagai komersial untuk produk “eau de toilettes” beliau daripada rangkaian kosmetik SimplySiti. Video muzik lagu ini telah dimuat naik di YouTube pada 30 Mei, dua minggu selepas sesi ‘*sneak peek*’ semasa jelajah promosi pertama produk “eau de toilettes” pada 11 Mei. “Lebih Indah” melayakkan Siti memenangi beberapa anugerah tempatan dan antarabangsa - Artis Terbaik (Wanita) di Anugerah Planet Muzik 2014 dan Persembahan Vokal Terbaik Di Dalam Lagu (Wanita) di Anugerah Industri Muzik. Lagu ini juga menerima pencalonan di 2014 World Music Awards menerusi kategori Lagu Terbaik Dunia dan Video Muzik Terbaik Dunia.
* Single kedua, “Jaga Dia Untukku” dilancarkan pada 4 Mei 2014.  Lagu ini diinspirasikan oleh pengalamannya mendengar berita mengenai nahas motosikal suaminya dan kebimbangannya apabila menjaganya.  Video muziknya menjalani penggambaran di Puncak Pass, Cisauran, Kabupaten Bogor, Indonesia.  Video muzik lagu ini dipertontonkan kepada media semasa pelancaran albumnya pada 21 Julai. Ia dipersembahkan secara langsung beberapa kali termasuk dalam rancangan “Apa Saja FBI” di TV9.
* Single ketiga, “Terbaik Bagimu” telah dilancarkan pada 15 Oktober 2014.  Ia dipersembahkan secara langsung semasa konsert Dato’ Siti Nurhaliza - Live In Singapore pada 12 April 2014. Ia juga dipersembahkan beberapa kali semasa lawatannya ke Indonesia bagi mempromosikan album Fragmen versi Indonesia termasuk - “Persembahan Cinta 23” (MNCTV) pada 20 Oktober, “dahSyat”  dan “Superstars”  (RCTI) pada 21 Oktober, “Inbox” (SCTV) pada 22 Oktober dan “Sarah Sechan” di NET..
* Single Indonesia pertamanya, “Seluruh Cinta” telah dipersembahkan secara langsung oleh Siti dan Cakra semasa rancangan khas MNCTV sempena ulang tahunnya ke-23 pada 20 Oktober 2014. Ia dilancarkan secara rasminya pada 21 Oktober 2014 dengan pelancaran album Fragmen versi Indonesia pada hari yang sama. Lagu yang sama dipersembahkan secara langsung dalam beberapa rancangan hiburan dan saluran televisyen Indonesia, termasuk “dahSyat” di RCTI (21 Oktober) dan “Ada-Ada Aja” di Global TV (22 Oktober). “Seluruh Cinta” juga dpersembahkan secara langsung semasa rakaman rancangan bual bicara sejam oleh Sarah Sechan di NET. yang bersiaran pada 1 November 2014.

## Sambutan
Dalam masa seminggu selepas ia dilancarkan, Fragmen telah dijual sebanyak 5,000 salinan, dan menjadikannya penerima pensijilan Emas.  Sehingga 27 Ogos, album ini telah menerima pensijilan Platinum selepas ia dipasarkan sebanyak 10,000 salinan. Lebih kurang tiga bulan kemudian, pada 20 November, difahamkan bahawa album ini telah terjual dalam anggaran 50,000 salinan.

## Senarai runut

## Tenaga kerja
Kredit diperoleh dari sisipan buku kecil album Fragmen.

; Penyanyi dan pemuzik

*Abe Ryu - dram (trek 3)
*Aji - gitar (trek 3, 4)
*Andy Amrullah - violin (trek 5)
*Cakra Khan - vokal (trek 10) 
*Damascus Panggah - cello (trek 5)
*Dimawan Krisnowo Adji - piano (trek 5), cello (trek 5)
*Eko Baloeng - violin (trek 5)
*Eko Murdiatmanto - viola (trek 5)
*Datuk Siti Nurhaliza - vokal, penyanyi latar (trek 2, 4, 7)
*Evelyn Feroza - penyanyi latar (trek 1)
*Faizal Tahir - penyanyi latar (trek 1), gitar (trek 1)
*Ginda Bestari - gitar (trek 10)
*Junaidi - viola (trek 5)
*Juwita Suwito - penyanyi latar (trek 2, 7)
*Ken Chung - bass (trek 3)
*Oscara Artunes - violin (trek 5)
*Saptadi - violin (trek 5)
*Widy - penyanyi latar (trek 7)

; Krew teknikal

*Acap - komposer (trek 8)
*Ad Samad - lirik (trek 9)
*Ade Govinda - penerbit rakaman, komposer (trek 6), lirik (trek 6)
*Adi Priyo - komposer (trek 5)
*Aida Farhah - penciptaan, rekabentuk
*Annay H. - penggaya
*Aubrey Suwito - penerbit rakaman, komposer (trek 2, 9), synth (trek 2-4, 9), produksi (trek 2-9), gubahan (trek 2-4, 7-9), piano (trek 3, 8-9), strings (trek 8)
*Awi Rafael - komposer (trek 3)
*Bustamam Mokhtar - fotografi
*Ce’Kem - lirik (trek 5)
*Datuk Siti Nurhaliza - penerbit eksekutif 
*Dimawan Krisnowo Adji - gubahan (trek 5)
*Eko Sulistiyo - adunan (trek 6)
*Emryl - unit promosi (Universal Music Group)
*Faizal Tahir - penerbit rakaman, komposer (trek 1), lirik (trek 1), rakaman (trek 1), gubahan (trek 1)
*Felix Voon - adunan (trek 1)
*Ferry EFKA - strings (trek 6), keyboard (trek 6)
*Galeri Ariani - busana 
*Hairul Anuar Harun - lirik (trek 8)
*Hamid Mufari - komposer (trek 4), lirik (trek 4)
*Ismael Arafat - adunan (trek 5)
*Jay Franeo (Sterling Sound) - mastering
*Jeje Govinda - produksi tambahan (trek 6)
*Jonatahan Liang - busana
*Kamal - unit promosi (Universal Music Group)
*Krishna Balagita - lirik, komposer (trek 7)
*Lin Li Zhen - komposer (trek 7)
*Mike Chan - komposer (trek 1), lirik (trek 1), rakaman (trek 1), synth (trek 1)
*Mujahid Abdul Wahab - penerbit eksekutif, penerbit rakaman
*Nino - A&R
*Nizam Rahmat - penciptaan 
*Nurul Shukor (Nurul Shukor Touch) - solekan
*Rozi Abdul Razak (Rozisangdewi) - unit promosi (Siti Nurhaliza Productions), lirik (trek 2, 7)
*Sander Rino - unit promosi (Universal Music Group)
*Shamiera - unit promosi (Universal Music Group)
*Sunil Kumar - adunan (trek 2-4, 7-9)
*Stephan Santoso - mastering, adunan (trek 10)
*Syaiful Baharim - busana
*Tinta - lirik (trek 3)
*Tito P. Soenardi - gubahan, gubahan string (trek 10)
*Tommy Utomo - rakaman (trek 10)
*Zack - unit promosi (Universal Music Group)

## Anugerah dan penghargaan
Pada 2014, Siti menerima lima pencalonan di Anugerah Muzik Dunia, tiga untuk dirinya sendiri (Artis Wanita Terbaik Dunia, Persembahan Secara Langsung Terbaik Dunia, Penghibur Terbaik Dunia Sepanjang Tahun) dan dua untuk “Lebih Indah” (Lagu Terbaik Dunia dan Video Muzik Terbaik Dunia). Pada 17 Oktober, beliau menerima dua anugerah daripada Anugerah Planet Muzik 2014 bagi kategori Artis Wanita Terbaik dan Lagu Terbaik (Malaysia) untuk “Lebih Indah” dalam majlis anugerah yang melibatkan karyawan muzik dan penyanyi dari Indonesia, Singapura dan Malaysia.

## Pensijilan

## Kedudukan carta

## Sejarah keluaran

## Nota kaki


## Rujukan

## Bacaan lanjut
* 'Fragmen' kisah Disebalik Kehidupan dan Motivasi Datuk Siti Nurhaliza *Rotikaya*. 22 Julai 2014.

## Pautan luar
* Fragmen oleh Dato’ Siti Nurhaliza di iTunes Malaysia
* Fragmen di Discogs
* Siti Nurhaliza - Fragmen  di SitiSentral